OSNOVNA ŠKOLA ANTUNA MIHANOVIĆA

KLANJEC

Organizacija nastave i preporuke za rad u

uvjetima povezanim s COVID-19

* za roditelje

školska godina 2020./2021.

Preradile i prilagodile:

pedagoginja Marija Jelinić

socijalna pedagoginja Jelena Bošnjak

 Poštovani roditelji,

kako biste bili bolje upoznati s preporukama za organizaciju rada u uvjetima pandemije, izdvojili smo za Vas najvažnije naglaske iz dokumenta resornog Ministarstva iz kolovoza, [Uputa za sprječavanje i suzbijanje epidemije COVID-19 vezano za rad predškolskih ustanova, osnovnih i srednjih škola u školskoj godini 2020./2021.](https://www.hzjz.hr/wp-content/uploads/2020/03/Upute_vrtici_i_skole_24_08_2020_HZJZ-1.pdf) od 24. kolovoza 2020. te [Modela i preporuka za rad u uvjetima povezanima s COVID-19 u pedagoškoj/školskoj godini 2020./2021.](https://mzo.gov.hr/vijesti/modeli-i-preporuke-za-rad-u-uvjetima-povezanima-s-covid-19-u-pedagoskoj-skolskoj-godini-2020-2021/3916) od 29. kolovoza 2020.

1. **Nastava će se za sve naše učenike odvijati u školi, prema MODELU A.** Za učenike koji spadaju u izrazito vulnerabilnu skupinu, o čemu nadležni liječnik izdaje potvrdu, kao i za učenike koji su odsutni iz škole jer su COVID pozitivni ili u samoizolaciji, nastava se organizira kao nastava na daljinu.

Nastava za učenike MŠ Klanjec odvijat će se u dvije smjene, a za učenike PŠ Lučelnica u jednoj smjeni (jutarnjoj), prema sljedećem rasporedu:

MŠ KLANJEC

RN ujutro: 8.15 – 12.05

RN poslijepodne: 13.00 – 16.55

5. – 8. razred: 8.00 – 13.55

PŠ LUČELNICA

1. – 4. razred: 8.00 – 12.15

5. – 8. razred: 8.00 – 13.55

2. Učenici prvi dan nastave u školu dolaze s torbama te će u školi preuzeti udžbenike i radne bilježnice. Učenici obavezno nose i obuću za školu (papuče ili tenisice) koja ostaje u školi. Nastava će se prvi dan organizirati prema rasporedu koji će biti objavljen na stranicama škole.

3. Roditelji su kod kuće dužni izmjeriti tjelesnu temperaturu djetetu svaki dan prije dolaska u školu te u slučaju povišene tjelesne temperature ne smiju dovoditi dijete u školu, već se javljaju ravnatelju škole i izabranom pedijatru/liječniku obiteljske medicine radi odluke o testiranju i liječenju djeteta. Učenici viših razreda mogu samostalno mjeriti tjelesnu temperaturu.

Učenicima od 1. do 4. razreda OŠ, svaki dan prije odlaska u školu, roditelj u djetetovu bilježnicu upiše vrijednost izmjerene temperature kod djeteta. Bilježnicu dijete donosi sa sobom u školu, a učitelj svakodnevno provjerava.

**Učenik ne dolazi na nastavu ukoliko**:

**- ima simptome zarazne bolesti (npr. povišena tjelesna temperatura – pod pazuhom >37,2, kašalj, poteškoće u disanju, poremećaj osjeta njuha i okusa, grlobolja, proljev, povraćanje)**

**- ima izrečenu mjeru samoizolacije**

**- roditelji imaju saznanja da je zaraženo s COVID-19.**

**Roditelj je dužan o potvrđenoj infekciji COVID-19 odmah obavijestiti ravnateljicu škole.**

**Ako djeca/učenici razviju simptome COVID-19 tijekom boravka u ustanovi, učitelji odmah obavještavaju roditelje/staratelja, koji u najkraćem roku trebaju doći po dijete.**

4. Ulaske neovlaštenog osoblja koje uključuje i roditelje /skrbnike potrebno je svesti na minimum pa **u ustanovu može ući samo roditelj djeteta s teškoćama ako to zahtjeva zdravstveno stanje djeteta**.

U pratnji djeteta/učenika uvijek je samo jedna odrasla osoba. Roditelj ili druga osoba u pratnji djeteta/učenika obavezno u ustanovi nosi masku te bez maske ne može ući u ustanovu već dijete/učenika preuzima djelatnik ispred ulaza u ustanovu.

Roditelji ili skrbnici ne dolaze u pratnji djeteta/učenika ako imaju simptome zarazne bolesti (npr. povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako im je izrečena mjera samoizolacije ili ako imaju saznanja da su zaraženi s COVID-19.

Ukoliko dolaze u pratnji roditelja, učenike preuzima ili prepušta roditelju/skrbniku zaduženi učitelj **ispred ulaza u ustanovu**.

Redovna suradnja s roditeljima (roditeljski sastanci i individualne informacije) odvijat će se putem telefona i/ili videokonferencije u terminima koje odredi razrednik/predmetni učitelj/stručna suradnica/ravnateljica. Ostali oblici suradnje s roditeljima dogovarat će se pojedinačno uz poštivanje epidemioloških mjera.

5. **Svi učenici su dužni nositi maske u organiziranom prijevozu do škole ili do kuće, pri ulazu u školu i na hodnicima.** Učenici u autobusu sjede na istom mjestu u dolasku i odlasku iz škole, a učenici iz iste obitelji mogu sjediti jedan do drugog. Raspored polaska autobusa s uobičajenih stajališta objavljen je na web stranici škole kao i raspored trajanja satova. Nastava počinje i završava u različito vrijeme.

6. Učenike u školu vodi predmetni učitelj/razrednik. Važna je pojačana osobna higijena, dezinfekcija ruku i poštivanje najvećega mogućega fizičkog razmaka. Svi učenici dužni su pri ulasku u školu dezinficirati ruke i obuću. Nakon ulaska u školu učenici obavezno obuvaju papuče ili tenisice za školu.

**Učenici 1. – 4. razreda ne nose maske u svojim razredima. Učenici 5. – 8. razreda nose maske i u razredima.**

7. Preporuča se da svaki učenik ima svoju bocu s vodom. Učenici ne dijele međusobno pribor za rad.

Ove osnovne upute i informacije služe kako biste svoje dijete što bolje pripremili za početak nastave. U prvim danima nastave učenici i roditelji bit će upoznati s detaljnim uputama i protokolima kako bismo osigurali poštivanje propisanih epidemioloških mjera i smanjili mogući rizik od zaraze.

Želimo istaknuti da nam je suradnja roditelja od neprocjenjive važnosti jer samo zajedničkim djelovanjem možemo našoj djeci osigurati sigurne uvjete za polazak nastave. Stoga se roditeljima preporučuje da sa svojom djecom, bez obzira na dob, što češće razgovaraju o onome što trebaju činiti da zaštite svoje, ali i zdravlje članova obitelji, vršnjaka i drugih.

Ujedno ukazujemo da je HZJZ izdao [Savjete za roditelje vezano uz rad vrtića i škola](https://www.hzjz.hr/wp-content/uploads/2020/03/Savjeti_za_roditelje_22_05_2020.pdf) od 25. svibnja 2020. koji su dostupni na mrežnim stranicama.